Fliekvlooi Floris se fliekresensie: ‘Beurtkrag’Donnalee Roberts speel die rol van Fransie in ‘Beurtkrag’ en teenoor haar is Ivan Botha in die rol van Jasper. (Foto: Verskaf) Ivan Botha en Donnalee Roberts wat fliekgangers behoorlik bekoor het met hul uiters suksesvolle rolprente Vir altyd en Pad na jou hart, is die eerste keer in ses jaar weer saam in ŉ fliek te sien. Dié rolprentpaartjie se jongste fliek, Beurtkrag, is ŉ verhoudingsdrama wat fokus op die kwesbaarheid van verhoudings en al die brose “bagasie” blootlê. Terwyl Jasper nie alleen wil wees nie en sy lewe met iemand spesiaal wil deel, is Fransie die onafhanklike een wat, na te veel verkeerde besluite, besef sy verdien beter. Agter die skerms van ‘Beurtkrag’. (Foto: Verskaf) Wanneer Jasper en Fransie saam intrek is dit ŉ nuwe begin, maar hulle daag met meer bagasie op as wat hulle gedink het. Toe beurtkrag hulle onverwags die eerste aand tref moet hulle die beste van dié donker situasie maak. Dit ontaard in ŉ aand waarin hulle verhouding se rou bagasie oopgekrap en uitgepak word en dit hulle dwing om na die donkerste plek van hulle verlede te gaan. Beurtkrag is deur Botha, Roberts en Danie Bester van The Film Factory vervaardig, met Jozua Malherbe as regisseur en kinematograaf. Die rolverdeling sluit in Greta Pieterson, Ludwig Binge en Marion Holm. Die fliek is van 16 Junie eksklusief op BoxOffice op DStv beskikbaar. Kyk hier na Floris Groenewald se resensie van Beurtkrag: